|  |
| --- |
| Til de på vedlagte liste anførte høringsparter |

Høring – udkast til revideret vejledning om registrering af og underretning om offentlige og private behandlingssteder samt offentliggørelse af tilsynsrapporter m.v.

Styrelsen for Patientsikkerhed sender hermed vedhæftede reviderede vejledning om registrering af og underretning om offentlige og private behandlingssteder samt offentliggørelse af tilsynsrapporter m.v. (RBT-vejledning) i høring.

Den reviderede RBT-vejledning uddyber og præciserer ændringerne af registrerings- og gebyrreglerne m.v. i [bekendtgørelse nr. 976 af 27. juni 2018 om registrering af, underretning om og tilsyn med offentlige og private behandlingssteder m.v.](https://www.retsinformation.dk/Forms/R0710.aspx?id=202328)(RBT-bekendtgørelsen)

Med de nye regler i RBT-bekendtgørelsen, som følger op på en ændring af [sundhedsloven](https://www.retsinformation.dk/forms/R0710.aspx?id=201814), fjernes kravet om registrering af og/eller gebyr for en række nærmere angivne behandlingssteder med tilbagevirkende kraft. Vejledningen uddyber dels disse nye regler samt præciserer praksis i øvrigt. De nye registrerings-, underretnings- og gebyrregler fastlægger:

***Nærmere bestemt virksomhed anses ikke som et behandlingssted***

Sådan virksomhed skal derfor hverken registreres eller betale gebyr. Det drejer sig om:

* Sundhedspersoners lejlighedsvise og ulønnede behandling af familie og venner.
* Lægevagtvirksomhed, der udelukkende udfører sundhedsfaglig behandling for registrerede regionale lægevagtordninger.

Regionale lægevagtordninger skal derimod som organisation registrere sine behandlingssteder og betale gebyr.

***Frivillig ulønnet virksomhed***

Følgende virksomheder skal hverken registrere virksomheden i Behandlingsstedsregisteret eller betale gebyr. De skal dog underrette Styrelsen for Patientsikkerhed om virksomheden:

* *Enkeltmandsvirksomheder, der udelukkende udfører frivillig og ulønnet* sundhedsfaglig behandling i forbindelse med *arrangementer* som festivaller, landsstævner, spejderlejre, sportslige begivenheder samt for humanitære organisationer, sportsklubber m.v.
* Midlertidige behandlingssteder på *arrangementer* som nævnt ovenfor med *under* 1.000 deltagere, hvor udelukkende frivillige, ulønnede sundhedspersoner udfører sundhedsfaglig behandling

Følgende virksomheder skal registrere virksomheden, men de skal ikke betale gebyr:

* Større midlertidige behandlingssteder på arrangementer som nævnt ovenfor med *over* 1.000 deltagere, hvor udelukkende frivillige, ulønnede sundhedspersoner udfører sundhedsfaglig*.*
* Faste behandlingssteder (ikke midlertidige), hvor udelukkende frivillige ulønnede sundhedspersoner udfører sundhedsfaglig behandling*.*

***Lav omsætning***

* Behandlingssteder med en årlig omsætning på højst 25.000 kr. skal hverken registrere virksomheden eller betale gebyr. De skal blot underrette Styrelsen for Patientsikkerhed om virksomheden.
* Behandlingssteder med en årlig omsætning på mellem 25.001 kr. og 50.000 kr. skal registrere virksomheden, men de skal kun betale halvt gebyr i forhold til, hvad de ellers skulle have betalt.

***Fællesejede interessentskaber***

* Interessentskaber, der er ejet i fællesskab af registrerede behandlingssteder, skal hverken registrere virksomheden eller betale gebyr. Det forudsætter dog, at interessentskabet ikke udfører sundhedsfaglig behandling ud over den aktivitet, som foregår i ejerkredsens behandlingssteder. Disse interessentskaber skal blot underrette om virksomheden til Styrelsen for Patientsikkerhed.

***Klinikker med uddannelseslæger og -tandlæger***

* Enkeltmandspraksisser forbliver i kategori 3, selvom de har ansat læger eller tandlæger, som ikke har ret til selvstændigt virke, eller som er under uddannelse til speciallæge eller specialtandlæge.

***Tilbagevirkende kraft, refusion og underretning***

RBT-bekendtgørelsen trådte i kraft den 1. juli 2018, men den har tilbagevirkende kraft for behandlingssteder, der ikke skal betale gebyr efter de nye regler. De kan få refusion af gebyrer, de har betalt i 2017 og 2018.

De skal dog forinden afregistrere sig og nogle skal underrette Styrelsen for Patientsikkerhed om virksomheden. Se nærmere om, hvordan man får tilbagebetaling på styrelsens hjemmeside (www.stps.dk).

Behandlingssteder, der er *etableret efter den 30. juni 2018*, og som efter de nye regler ikke er omfattet af registrerings- og gebyrpligt, skal i stedet underrette Styrelsen for Patientsikkerhed om virksomheden *senest den 15. december 2018*.

Eventuelle spørgsmål til vejledningsudkastet kan rettes til undertegnede.

Styrelsen for Patientsikkerhed skal anmode om at modtage eventuelle bemærkninger til udkastet til bekendtgørelse senest den 15. september 2018. Bemærkningerne bedes sendt per e-mail til stpssjur@sst.dk med kopi til jevb@sst.dk.

Med venlig hilsen

Jette Blichfeldt

Specialkonsulent